Forslaget om fostertest til 10.000 kroner: – Reagerer på at sykehusene skal drive «butikk».
– Det er svært oppsiktsvekkende at regjeringen tar så lett på at sykehusene skal drive butikk, sier Tone W. Trøen (H).  Nylig skrev Aftenposten om regjeringens forslag om å utvide tilbudet av fostertesten Nipt på offentlige sykehus. De mener den også bør tilbys kvinner under 35 år. Men forutsetningen er at kvinnene skal betale markedspris, opp mot 10.000 kroner.  I dag er det bare kvinner over 35 som får testen gratis på sykehusene, på medisinsk grunnlag. Yngre kvinner uten annen medisinsk indikasjon for å få undersøkelsen, må henvende seg til private klinikker. Lederen av Stortingets helsekomité, Tone W. Trøen (H), reagerer kraftig på regjeringens forslag. – Oppsiktsvekkende – Det er oppsiktsvekkende at helse- og omsorgsminister Ingvild Kjerkol åpner for at pasienter kan få behandling på sykehus uten medisinsk grunn, til markedspris, og uten noen prinsipiell diskusjon rundt dette, sier hun. Forslaget har vært på høring.  Trøen har stilt spørsmål til helseministeren om helseforetak i dag tilbyr kommersiell pasientbehandling, og i så fall hva slags behandling.  Svaret er nei.  Helseministeren svarte at det innenfor noen få områder, for eksempel assistert befruktning, er fastsatt pasientbetalinger som ikke inngår i opptjeningsgrunnlaget til frikort. For disse områdene er det likevel slik at staten samtidig dekker deler av kostnadene. Derfor er det ikke snakk om kommersiell pasientbehandling. For Nipt-forslaget er det annerledes: «Her foreslås det å dekke kostnadene fullt ut, inklusiv en markedsbasert avkastning i tråd med reglene om statsstøtte», skriver Kjerkol. Hva ellers kan sykehus se seg tjent med å «selge?» Trøen mener forslaget krever en større prinsipiell diskusjon om hva offentlige sykehus skal prioritere. – Plutselig vil vi se andre behandlinger og tester som et sykehus ser seg tjent med å «selge». Eller som pasienter vil forvente å kunne få, sier hun. Hun påpeker at helseministeren tidligere har vært bekymret for overbehandling. – Hun har gitt veldig tydelig krav til sykehusene om å se på hva de skal gjøre mindre av. Nipt-forslaget står i sterk kontrast til det.

– Regjeringen mener forslaget vil gjøre Nipt mer tilgjengelig for kvinner som ikke bor i nærheten av en privat klinikk?

– Det er et argument man kunne brukt på veldig mange andre behov folk har, men som man ikke får hjelp til på offentlige sykehus. Trøen påpeker at det er snakk om en forskriftsendring. Forslaget kan derfor bli gjennomført uten at Stortinget får sagt sin mening om det. Ap: – Vil redusere geografiske forskjeller Aftenposten har stilt spørsmål om Nipt- forslaget til statssekretær Karl Kristian Bekeng (Ap) i Helse- og omsorgsdepartementet.  – Når ble det Arbeiderparti-politikk at bare innbyggere under 35 år som har råd til det, skal få kjøpe helsetjenester fra det offentlige? – Det viktige for oss er at tilbudet er gratis til kvinner som fagfolk har vurdert at har   behov for fosterdiagnostikk, svarer han.  – Når det er klare medisinske behov, skal testen være på det offentliges regning. – Kostnadene vil også kunne variere mellom helseforetakene. Hvordan kan du forsvare at folks bosted skal avgjøre hva de skal betale for helsetjenester i offentlig regi? – I noen deler av landet er det ikke tilgang på private aktører som kan tilby Nipt, skriver Bekeng. Han mener offentlig helsetjeneste kan bidra til å redusere geografiske forskjeller i tilgjengeligheten av Nipt for gruppen kvinner som ikke har medisinsk grunn for å få fosterdiagnostikk. Helsedirektoratet skeptisk Flere høringsinstanser har pekt på at forslaget reiser prinsipielle utfordringer som ikke er tilstrekkelig utredet. Helsedirektoratet skriver:   «Vi ser det som et nytt prinsipp at det offentlige skal fungere som en kommersiell aktør som selger tjenester innen svangerskapsomsorgen. Det er langvarig praksis for at svangerskapsomsorgen i det offentlige er gratis.» Direktoratet mener forslaget bryter med dette ved at sykehuset kan prise tjenesten slik de selv ønsker. De skriver også at høringsforslaget ikke gjør rede for mulige konsekvenser. For eksempel at det etableres et økonomisk incentiv for sykehuset til å gjennomføre størst mulig antall undersøkelser betalt av pasienten. Departementet vurderer nå oppfølging av saken etter å ha fått høringsinnspillene. 
Regjeringen ønsker å utvide tilbudet av fostertesten Nipt på sykehus til kvinner under 35 år, men kvinner må betale markedspris på opp mot 10.000 kroner.  Tone W. Trøen (H), lederen av Stortingets helsekomité, reagerer på forslaget og etterlyser en prinsipiell diskusjon. Også Helsedirektoratet er skeptisk til forslaget.